Regionsudvalgets udtalelse om »Kommissionens forslag til Rådets beslutning om et flerårigt program til fremme af vedvarende energikilder i Fællesskabet - ALTENER II« (97/C 379/14)

REGIONSUDVALGET har -

under henvisning til Kommissionens forslag til Rådets [KOM(97) 87 endelig udg. - 97/0106 (SYN)] (),

under henvisning til Rådets beslutning af 26. juni 1997 om i henhold til artikel 198 C, stk. 1, i traktaten om oprettelse af Det Europæiske Fællesskab, at anmode om Regionsudvalgets udtalelse,

under henvisning til sin beslutning af 11. juni 1997 om at henvise det forberedende arbejde til Underudvalg 5 »Fysisk Planlægning, Miljø og Energi«,

under henvisning til Underudvalg 5's forslag til Regionsudvalgets udtalelse (CdR 173/97 rev.), som blev vedtaget den 3. juli 1997 med Jo Leinen som ordfører -

på den 19. plenarforsamling den 17.-18. september 1997 (mødet den 18. september) enstemmigt vedtaget følgende udtalelse.

1. Indledning

1.1. Regionsudvalget bifalder at ALTENER-programmet videreføres og kan tilslutte sig målsætningen for dette program til fremme af vedvarende energi. ALTENER-programmet skal yde et væsentligt bidrag til realiseringen af målet om en kraftig forøgelse af anvendelsen af vedvarende energi i fremtiden. ALTENER II skal sættes i gang den 1. januar 1998 og løbe indtil den 31. december 2002.

1.2. Skal udbredelsen af vedvarende energi fremmes effektivt i EU's medlemsstater, er det absolut nødvendigt at sikre tilstrækkelige midler til ALTENER II. Kommissionens budgetforslag på 30 mio. ecu for programmets to første år er dog efter Regionsudvalgets opfattelse klart utilstrækkeligt. Skal det fremtidige behov for bevillinger til vedvarende energi sikres i tilstrækkelig grad, må vedvarende energi prioriteres klart højere end andre energiformer i EU's budget.

1.3. Kommissionen erkendte allerede i hvidbogen om vækst, konkurrenceevne og beskæftigelse at rene energiteknologier er en nøgle til økonomisk velstand i fremtiden. Regionsudvalget beklager i denne sammenhæng at ALTENER II tildeles alt for få midler.

1.4. Ud over videreførelsen og udvidelsen af ALTENER I-aktionerne foreslår Kommissionen nye aktioner for at fremme udbredelsen af vedvarende energi. Regionsudvalget hilser dette initiativ velkommen. Det gør dog opmærksom på at de planlagte bevillinger til ALTENER II - og i den sammenhæng også delvis de foreslåede foranstaltninger - ikke vil være tilstrækkelige til at yde et varigt bidrag til udbredelsen af vedvarende energi.

2. Begrundelse for et EU-program til fremme af vedvarende energi

2.1. Regionsudvalget støtter de politiske målsætninger der ligger til grund for Kommissionens forslag om ALTENER II-programmet. Det er enig i og understreger de fordele der er forbundet med anvendelse af vedvarende energi, især hvad angår miljøet, forsyningssikkerhed og øget konkurrenceevne, således som Kommissionen anfører i sin begrundelse. Regionsudvalget henviser derudover til sin udtalelse om Kommissionens meddelelse »Fremtidens energi: vedvarende energi - Grønbog: mod en fællesskabsstrategi« ().

2.2. Regionsudvalget understreger især betydningen af vedvarende energi som lokale og decentrale energikilder for EU's byer og regioner. Mange af de mindre udviklede områder i EU råder over et betydeligt potentiale af vedvarende energi. Fremme af vedvarende energi er følgelig et væsentligt element i regional- og strukturpolitikken. ALTENER II bør derfor lægge særlig vægt på integreringen af lokale og regionale initiativer, energiagenturer og andre netværker for vedvarende energi samt af kommunale og regionale institutioner.

2.3. Ved indgangen til det 21. århundrede gælder det efter Regionsudvalgets opfattelse om at skabe rimelige markedsbetingelser og at åbne det enorme marked for vedvarende energi i Europa og over hele verden. Desuden er det nødvendigt at bryde den onde cirkel: små markeder for vedvarende energi - høje omkostninger og priser - ringe efterspørgsel - små markeder. Først da bliver det muligt at udnytte det enorme jobpotentiale der ligger i vedvarende energi. Ifølge forskellige beregninger kan der i de kommende 15-20 år skabes mindst en million nye arbejdspladser gennem udnyttelsen af vedvarende energi. Eksport af anlæg er ikke medregnet.

2.4. Regionsudvalget støtter formålet med ALTENER II, nemlig at fjerne eksisterende markedshindringer og administrative barrierer. Det deler Kommissionens opfattelse at størstedelen af disse hindringer er af ikke-teknisk art. Først når disse konkurrenceforvridninger er overvundet til fordel for vedvarende energi, vil nye forbrugere og investorer i stort tal være parate til at indlade sig på disse nye teknologier. Da sættes et modsatrettet kredsløb i gang: omkostningerne vil falde mere og mere på grund af serieproduktion og udbredt anvendelse.

2.5. Regionsudvalget støtter forslaget om at lade ALTENER II stå åbent for samarbejde med de øst- og centraleuropæiske lande på baggrund af disse landes eventuelle tiltrædelse af Den Europæiske Union.

3. Specifik vurdering af ALTENER II's foreslåede foranstaltninger og struktur

3.1. Regionsudvalget støtter i princippet den foreslåede tredeling af ALTENER II. På baggrund af erfaringerne og resultaterne af ALTENER I, konklusionerne og henstillingerne fra ekspertgruppen samt ALTENER-konferencen der fandt sted den 25.-27. november 1996 i Sitges, er det meningsfyldt at videreføre og udvide visse aktioner. Regionsudvalget gør dog opmærksom på at de midler der foreslås afsat til aktionerne under artikel 2, litra a), ikke er tilstrækkelige, hverken relativt eller i absolutte tal.

3.2. Regionsudvalget konstaterer at Kommissionens forslag om ALTENER II mangler en klar markedsføringsstrategi. Aktiviteternes tyngdepunkt ligger fortsat på området markedsundersøgelser og -analyser for vedvarende energi. Regionsudvalget kræver i stedet en effektiv markedsføringsstrategi til overvindelse af de mange lovgivningsmæssige og administrative hindringer. Et væsentligt element i den forbindelse er bestemmelsen af målgrupper og aktører.

3.3. Kommunerne og regionerne er afgørende aktører i forbindelse med markedsføringen af vedvarende energi. Deres rolle undervurderes dog i vidt omfang, således også i det foreliggende forslag om ALTENER II. Det kommunale og lokale niveau kender de særlige lokale forhold og den lokale energiøkonomi. De har det bedste kendskab til vedvarende energis lokale og regionale potentiale, og de er tættest på forbrugerne og brugerne af vedvarende energi. Kommunerne og regionerne har en rolle at spille for at øge borgernes bevidsthed om betydningen af vedvarende energi.

3.4. Både i forbindelse med videreførelsen af ALTENER I-aktionerne og med de nye ALTENER II-foranstaltninger bør vægten lægges på de forslag som øger den vedvarende energis konkurrenceevne. Dertil hører først og fremmest foranstaltninger til skabelse af lige vilkår (»level playing field«). Et væsentligt element i den forbindelse er fremme af internaliseringen af eksterne omkostninger. Kun således kan vedvarende energikilder gøres varigt konkurrencedygtige, og først da kan deres samlede økonomiske, sociale, miljø- og arbejdsmarkedspolitiske fordele gøre sig fuldt ud gældende.

3.5. ALTENER II må efter Regionsudvalgets opfattelse fremme markedsførings- og -afsætningsstrategier. Således bør der f.eks. foretages analyser af under hvilke betingelser »best-practice« eksempler der kan overføres til andre regioner i EU, har de bedste Som eksempel nævner Regionsudvalget i denne sammenhæng fremme af vindkraft i Danmark og Tyskland, biomasseprogrammerne i Skandinavien og enkelte regioner i Østrig, udviklingen af solenergi i Grækenland og Østrig eller fremme af solcelleenergi i forskellige kommuner i Tyskland. Disse vellykkede eksempler må udbredes og markedsføres offensivt i andre lande og regioner.

3.6. ALTENER II skal efter Regionsudvalgets opfattelse udvikle markedsføringsstrategier for vedvarende energi til enhver teknologi og enhver sektor. Der må udvikles, støttes og anvendes en række tilskyndelses- og støtteforanstaltninger for at øge udbredelsen af vedvarende energi. Disse foranstaltninger omfatter f.eks. garanterede strømtilførselsgodtgørelser for vedvarende energi, afgiftslettelser og rentegodtgørelser, investeringstilskud, privilegier i bygge- og planlægningslovgivningen osv.

3.7. Det er særlig vigtigt at vedvarende energi på et tidligt tidspunkt integreres i byplanlægning og fysisk planlægning. Den forbilledlige anvendelse af vedvarende energi i offentlige bygninger og bestemmelser om integrering af vedvarende energi i nybyggeri er et væsentligt element i denne sammenhæng. Netop på dette område har de lokale og regionale myndigheder og energiagenturerne afgørende betydning. Deres virksomhed må støttes i langt stærkere grad end hidtil.

3.8. En ligeså vigtig rolle spiller ifølge Regionsudvalget informations- og uddannelsespolitikken. Vedvarende energi må i alle medlemsstater være en integreret bestanddel af den erhvervsmæssige uddannelse, efter- og videreuddannelse. Lige så betydningsfuld er informationsformidlingen gennem supplering af skolers og højere læreanstalters læseplaner.

3.9. Endelig må hele befolkningen have en meget mere omfattende information om vedvarende energis muligheder, potentiale og fordele. På dette område tilbyder først og fremmest lokale og regionale aktører sig som informationsformidlere (især lokale og regionale initiativer for vedvarende energi samt energiagenturer).

3.10. Eksport af teknologier til udnyttelse af vedvarende energi har en ganske særlig betydning for regionernes erhvervsliv og for skabelsen af nye arbejdspladser. Dette aspekt forbigås næsten fuldstændigt i ALTENER II-programmet. Regionsudvalget kræver støtte til markeds- og feasibility-undersøgelser af potentielle eksportmarkeder samt til joint ventures, handelsdelegationer og eksportgarantier. Inden for rammerne af ALTENER II-programmet må Det Europæiske Eksportråd for Vedvarende Energi støttes langt kraftigere end hidtil.

3.11. Der er også behov for en bedre koordinering mellem ALTENER II og de øvrige EU-programmer for vedvarende energi, som f.eks. THERMIE, APAS eller SAVE. Mange foranstaltninger og projekter der blev påbegyndt i disse programmer, er relevante for ALTENER II og kunne ajourføres eller videreføres.

3.12. Regionsudvalget anser det for særlig vigtigt at der fastlægges en stram, selektiv grænse for tildeling af støtte til projekter der kan komme i betragtning til finansiering, idet den faktiske virkeliggørelse derved kan fremmes.

Bruxelles, den 18. september 1997.

Pasqual MARAGALL i MIRA

Formand for Regionsudvalget

() EFT C 192 af 24. 6. 1997, s. 16.

() KOM(96) 576 endelig udg.